எலிப் பந்தயம்

எலிப் பந்தயம் பசுபதி வாழ்க்கையெலிப் பந்தயத்தில் ஓடும் மனிதா! - உன்றன் . . . வீட்டினுள்ளே பார்வைதனை வீசு மெதுவாய் ! சூழ்ந்திருக்கும் உன்குடும்பம் அன்புக் குருகி - உன்னைச் . . . சுற்றிவந்து ஏங்குவதைப் பாரு துரையே! (1) எரிச்சலுடன் எழுந்திருந்து காபி குடித்து - மனையை . . . ஏறெடுத்தும் பார்த்திடாது போகும் மனிதா! கரிசனத்தைக் காபியுடன் சேர்த்துக் கொடுக்கும் - வண்ணக் . . . கைவளைகள் கொஞ்சுவதைப் பாரு கணவா ! (2) காலையிதழ் வாரவிதழ் தேடிப் பிடித்தே - அதில் . . . கண்புதைத்துக் காலமதைப் போக்கும் மனிதா! காலருகே சுற்றிவரும் சின்னக் குழந்தை - அந்தக் . . . கண்சிரிப்பில் கொஞ்சநேரம் மூழ்கி எழய்யா! (3) சந்தையிலே பங்குகளின் புள்ளி விவரம் - போன்ற . . . சங்கதிகள் நாளுமுருப் போடும் மனிதா! சந்ததமுன் துக்கசுகம் பங்கு பெறுவாள் - அவள் . . . சந்தையில்காய் வாங்கப்பை தூக்கு தலைவா! (4) நள்ளிரவில் கண்விழித்துக் கணினி வழியாய்த் - தொலை . . . நாட்டிலுள்ள நண்பனுடன் பேசும் மனிதா! பள்ளிதந்த வேலையதில் மூச்சுத் திணறும் - உன்றன் . . . பையனுக்கும் கொஞ்சம்வழி காட்டி விடய்யா! (5) சாலையோரம் தள்ளிநின்று வாழ்வைச் சுவைப்பாய் ! - உன்றன் . . . சம்பளமே சாரமென்று நம்பி விடாதே ! காலைமுதல் மாலைவரை ஓடும் மனிதா! - இங்கே . . . காலத்தேர் கருணையின்றிச் சுற்றும் விரைவாய்! (6) - பசுபதி (நன்றி : திண்ணை)